**ELŐTERJESZTÉS**

**Szombathely Megyei Jogú Város Közgyűlése**

**2024. február 29-ei ülésére**

**BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2024. január 26-án** dr. László Győző, dr. Horváth Attila és Horváth Soma alpolgármester urak részt vettek a Közgyűlés utáni sajtótájékoztatón.

E napon dr. László Győző alpolgármester úr megnyitotta a Játékos Sportverseny országos elődöntőjét.

E napon dr. László Győző alpolgármester úr és Bokányi Adrienn tanácsnok asszony ellátogattak az oberwarti Baumesse kiállításra, továbbá tárgyalást folytattak az obewarti városvezetéssel, valamint osztrák és magyar stakeholderekkel a határon átnyúló gazdaságfejlesztési fókuszú együttműködés elindításának részleteiről.

E napon Horváth Soma alpolgármester úr részt vett a Savaria Szimfonikus Zenekar sajtótájékoztatóján a Bartók Teremben.

**Január 27-én** az I. Szombathelyi Vállalati, Intézményi Teremlabdarúgó Torna döntő mérkőzését tekintettem meg, valamint díjátadóján vettem részt.

E napon dr. László Győző alpolgármester úrral a Narda és Muraszerdahely által az Agora MSH-ban megrendezett horvát bálon vettünk részt.

E napon dr. László Győző alpolgármester úrral a Herényi Kulturális és Sport Egyesület által a Herényiek Házában megrendezett farsangi bálon vettünk részt.

E napon Rimányiné Kiss Anikó táncpedagógust köszöntöttem 90. születésnapja alkalmából.

E napon dr. László Győző alpolgármester úr a Spartan Race edzés megnyitóján vett részt.

**Január 28-tól 31-ig** Bokányi Adrienn tanácsnok asszony az Interreg Europe OD4GROWTH projekt projekttalálkozóján vett részt Silutéban, Litvániában.

**Január 30-án** dr. Navracsics Tibor közigazgatási és területfejlesztési miniszterrel egyeztettünk többek között a Szombathely által felhasználható pályázati forrásokról.

E napon Horváth Soma alpolgármester úr köszöntötte az „Aktív Időskor Szombathelyen” program résztvevőit a Weöres Sándor Színházban, majd az ír Külügyminisztérium, a Nagykövetség, valamint a dublini Project Art Centre képviselőivel online egyeztetést folytatott az idei Bloomsday Murális Műhely Projektjében részt vevő ír művész kiválasztásáról, valamint képviselői fogadóórát tartott a Szombathelyi Derkovits Gyula Általános Iskolában.

**Január 31-én** dr. László Győző alpolgármester úr az Óvodavezetők Munkaközösségének nyugdíjas búcsúztatóján vett részt.

E napon Szuhai Viktor tanácsnok úr a SZMJV Roma Nemzetiségi Önkormányzat testületi ülésén vett részt.

E napon Szuhai Viktor tanácsnok úr a Szombathelyi Horvát Nemzetiségi Önkormányzat testületi ülésén vett részt.

**Február 1-jén** a Budapesti Nemzetközi Dokumentumfilm Fesztivál szombathelyi eseményét nyitottam meg.

E napon dr. László Győző alpolgármester úrfogadóórát tartott a Városháza földszinti tanácskozójában.

E napon Szuhai Viktor tanácsnok úr a Német Nemzetiségi Önkormányzat testületi ülésén vett részt.

**Február 2-án** a Megyei Jogú Városok Szövetségének polgármesteri találkozóján vettem részt Budapesten, a Közigazgatási és Területfejlesztési Minisztérium épületében, amin dr. Navracsics Tibor közigazgatási és területfejlesztési miniszter is részt vett.

**Február 3-án** dr. Murai András filmtörténésszel beszélgettem a Budapesti Nemzetközi Dokumentumfilm Fesztivál részeként az Agora Savaria Filmszínházban.

**Február 4-én** a Szökős Néptáncegyüttes 35. jubileumi születésnapja alkalmából megrendezett ünnepi műsoron vettem részt.

**Február 5-én** dr. László Győző megnyitotta az úszás diákolimpia városi-megyei döntőjét.

**Február 6-án** Hornyák Panna, az SZKKA játékosa tette le előttem az állampolgársági esküt a polgármesteri irodában.

E napon Bokányi Adrienn tanácsnok asszony szakértőként részt vett a ConnectingHealth projekt nemzetközi online fókuszcsoportos egyeztetései közül a kormányzati/önkormányzati szférát érintő beszélgetésen.

E napon Szuhai Viktor tanácsnok úr fogadóórát tartott.

**Február 7-én** a "Szombathely portré 2024-ről" tartottam sajtótájékoztatót az Iseum előtt.

E napon Bokányi Adrienn tanácsnok asszony a Pécsi Tudományegyetem Egészségtudományi Kara, valamint az at.Home szervezésében megvalósuló II. Komplex Rehabilitációs Szakmai Napon tartott előadást Szombathely egészségiparral, komplex rehabilitációval és az aktív idősödéssel kacsolatos kezdeményezéseiről, programjairól, ezt követően az Intelligent Cities Challange 2.0 (Intelligens Városok Kihívás 2.0) programmal kapcsolatos egyeztetést tartott a Szombathely2030 10-éves gazdaságfejlesztési program együttműködő partnereivel a Városházán, majd később az Ír Nagykövetségnek és az ULYSSES European Odyssey projektpartnereinek mutatta be a Polgármesteri Hivatal munkatársaival együtt a szombathelyi Bloomsday Kortárs Művészeti Fesztivál koncepcióját és történetét, valamint a Murális Műhely és Sympozion falfestményeit Budapesten.

**Február 8-án** a Vas Megyei Diáksport Egyesület díjátadó ünnepségén vettem részt.

E napon Németh Ákos tanácsnok úr a Közéleti Kávéház Bartuszek Lillával elnevezésű rendezvényen beszélgetett a városi fenntarthatóságról, helyi klímacélokról.

**Február 12-én** Bokányi Adrienn tanácsnok asszony a Smart City and Industry 5.0-val kapcsolatos nemzetközi online koferencián vett részt és tartott angol nyelvű előadást „Szombathely2030 – Focusing on strategic planning & building an innovation ecosystem” címmel.

**Február 13-án** Horváth Soma alpolgármester úr részt vett a Derkovits 130 Életmű-kiállítással kapcsolatos sajtótájékoztatón a Szombathelyi Képtárban.

E napon Bokányi Adrienn tanácsnok asszony online megbeszélésen vett részt a Technológiai Park címpályázattal kapcsolatban.

**Február 14-én** az Idősügyi Tanács ülésén vettem részt.

**Február 15-én** az „OTP Önkormányzati Fórum 2024” rendezvényen vettem részt Budapesten.

E napondr. Horváth Attila alpolgármester úr Haladás taggyűlésen vett részt, majd fogadóórát tartott az Oladi nyugdíjas klubban.

E napon Bokányi Adrienn tanácsnok asszony a Szombathely Televízió Hétvége című magazinműsorának Kutyavilág rovatában volt vendég.

E napon Németh Ákos tanácsnok úr sajtótájékoztatót tartott a Károly Róbert utca és a Perint-patak közötti kutyafuttatón, ahol nemrég készült el az új világítás a Komáromi Villamossági Kis és Nagykereskedés felajánlásából.

**Február 16-án** dr. László Győző alpolgármester úr Otaka Masato Japán magyarországi nagykövetének meghívására részt vett a japán uralkodó, Naruhito császár születésnapja alkalmából megrendezett fogadáson Budapesten.

E napon Bokányi Adrienn tanácsnok asszony online konferencián vett részt a Local Digital Twins (Helyi digitális iker) program szakértőinek szervezésében.

**Február 17-én** az ELTE Savaria Egyetemi Központ diplomaosztó ünnepségén vettem részt.

**Február 18-án** a Fitt Mix sporteseményt nyitottam meg az Agora MSH-ban. Az eseményen dr. László Győző alpolgármester úr is részt vett.

E napon a Szombathelyi Pingvinek Jégkorong Klub invitálására közösségi korcsolyázáson vettem részt a Trend Optika Jégcsarnokban dr. László Győző alpolgármester úrral.

**1.**

**Tisztelt Közgyűlés!**

Szombathely Megyei Jogú Város Önkormányzata (a továbbiakban: Önkormányzat) a helyi közművelődési feladatok ellátását 2022. január 1. napjától az AGORA Savaria Kulturális és Médiaközpont Nonprofit Kft. (a továbbiakban: AGORA) által biztosítja.

Fentieken túl az Önkormányzat a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 79.§ (1) bekezdése alapján 2021. évtől öt évre szóló közművelődési megállapodást (a továbbiakban: Megállapodás) kötött az alábbi négy egyesülettel:

* Gyöngyöshermán-Szentkirályi Polgári Kör,
* Herényi Kulturális és Sportegyesület,
* Vas Megyei Tudományos Ismeretterjesztő Egyesület,
* Zanati Kulturális Egyesület.

A közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet (a továbbiakban: Rendelet) 3.§ (1) bekezdése kimondja, hogy a feladatellátó az általa nyújtott közművelődési alapszolgáltatás megszervezéséhez szolgáltatási tervet (a továbbiakban: Terv) készít a tárgyév március 1. napjáig.

Az éves szolgáltatási tervnek tartalmaznia kell:

* a biztosított közművelődési alapszolgáltatások keretében tervezett közösségi programok, tevékenységek és folyamatok megnevezését,
* a közösségi tevékenység céljának rövid leírását,
* az egyes közösségi tevékenységek közművelődési alapszolgáltatásokba való besorolását azzal, hogy minden egyes közösségi tevékenység csak egy adatszolgáltatásba sorolható be,
* a közösségi tevékenység rendszerességét vagy tervezett időpontját és a résztvevők tervezett számát, valamint
* a helyi lakosság közösségi tevékenységek megtervezésében, megvalósításában és értékelésében való részvételének módjait.

A Rendelet 3.§ (5) bekezdése értelmében az éves szolgáltatási tervet a feladatellátás helyén, továbbá a közművelődési intézményben vagy a közösségi színtérben, illetve a helyben szokásos módon közzé kell tenni a fenntartói jóváhagyást követő 15 napon belül.

Az AGORA és fent nevezett egyesületek a Megállapodás IV/2. pontja szerint eleget tettek kötelezettségüknek. A szolgáltatási tervek az előterjesztés 1-5. számú mellékletét képezik.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**2.**

**Tisztelt Közgyűlés!**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja, illetve az egészségügyi alapellátásról szóló 2015. évi CXXIII. törvény 5. § (1) bekezdése alapján önkormányzatunk kötelező feladata gondoskodni az egészségügyi alapellátásról. Szombathely Megyei Jogú Város közigazgatási területén a háziorvosok és a fogorvosok feladat-ellátási szerződés alapján látják el tevékenységüket.

**I.**

Szombathely Megyei Jogú Város Közgyűlése a 338/2023. (X.26.) Kgy. számú határozatával egyetértett azzal, hogy a Szombathely, Deák Ferenc u. 3. szám alatti, 10. számú házi gyermekorvosi körzetben a házi gyermekorvosi feladatokat 2024. január 1. napjától Dr. Gecse-Kálózi Patrícia lássa el. Előre nem látható okokból (a praxisengedély ügyintézésének elhúzódása) a feladatellátást nem tudta megkezdeni 2024. január 1. napjával, a szóban forgó gyermekorvosi körzet betegellátása helyettesítéssel került ellátásra.

Dr. Gecse-Kálózi Patrícia praxisengedélye 2024. január 24. napján kiállításra került, a házi gyermekorvosi feladatokat 2024. március 1. napjától tudja ellátni. Előzőekre tekintettel szükséges a 338/2023. (X.26.) Kgy. számú határozat módosítása.

**II.**

Szombathely Megyei Jogú Város Közgyűlése a 399/2023. (XII.14.) Kgy. számú határozatával egyetértett azzal, hogy a Szombathely, Jáki út 35. szám alatti, 7. számú felnőtt háziorvosi körzetben a háziorvosi feladatokat – az Országos Kórházi Főigazgatóság és a Magyar Orvosi Kamara támogató véleménye esetén - Dr. Szlivka János helyett Dr. Angyalosy Levente (mint a POLYMED 2003 Bt. praxisjoggal rendelkező alkalmazottja) lássa el 2024. február 1. napjától. A praxisengedély ügyintézésének elhúzódása miatt Dr. Angyalosy Levente a feladatellátást csak 2024. március 1. napjától tudja megkezdeni, ezért szükséges a 399/2023. (XII.14.) Kgy. számú határozat módosítása.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**3.**

**Tisztelt Közgyűlés!**

Révész Máriusz aktív Magyarországért felelős államtitkár által létrehozott Aktív Magyarország Program végrehajtásának érdekében az Aktív és Ökoturisztikai Fejlesztési Központ Nonprofit Korlátolt Felelősségű Társaság az AOFK\_T/0274/2023. számú Támogatói Okiratban megbízta a Magyar Tájékozódási Futó Szövetséget (a továbbiakban: MTFSz), a Pontvadászat – tájékozódási élménysport program megvalósításával. A program lényege, hogy az MTFSz rendszeres, térképes tájékozódási feladatot tartalmazó szabadidősport eseményeket szervez az ország számos településén vagy településhez közeli természeti területen, helyi partner szervezetek bevonásával.

Az MTFSz Szombathely Megyei Jogú Város Önkormányzatával, mint helyi partner szervezettel együttműködve tájékozódási pályát kíván létesíteni a város területén, ahol a résztvevők egy tájékozódási feladattal kombinált futó, gyalogló, kerékpáros vagy más mozgásformával lebonyolított pályát teljesíthetnek egyénileg vagy csapatként. Mozgás közben ellenőrzőpontokat kell érinteniük, ahol a pontokon opcionálisan valamilyen feladatot kell megoldaniuk vagy kvízkérdést megválaszolniuk. A pálya helyszínének kijelölése, létrehozása sportági szakemberek bevonásával történik, a pálya létesítése és fenntartása nem igényel önkormányzati forrást.

Az események célközönsége mindenki, aki sportos-szabadidős aktivitásban szívesen részt vesz, de elsősorban a mozgásszegény életmódot élő (adott esetben soha nem sportoló) emberek, korosztálytól függetlenül, akiket a projekt által a sportos aktivitás élményébe kívánunk bevezetni.

A projekt céljaira mobil alkalmazás és webes portál készül, ami támogatja az események szervezését és lebonyolítását, a résztvevőknek pedig egyszerűvé és szerethetővé teszi a teljesítendő feladatot. A pályákhoz az MTFSz egyszerű tájfutó térképeket készít, melyek segítségével a tájékozódás és az ellenőrzőpontok megtalálása bárki számára előképzettség nélkül teljesíthető. A pályákat számos célra lehet majd használni, például alkalmasak játékos versenyek rendezésére gyermekek számára, illetve az idősek megmozgatására is kreatív módon, de a családok számára is kitűnő lehetőséget biztosítanak a szabadidő aktív eltöltésére. A projekt olyan kihívást biztosít a résztvevőknek, melynek teljesítésében fizikai próbatételt, tájékozódási feladatmegoldást és szellemi aktivitás kombináltan kell felmutatniuk.

Sportszakmai szempontból az együttműködés - összhangban a város sportkoncepciójával - a szombathelyi szabadidősport fejlődését, előrehaladását szolgálja.

Az együttműködési megállapodás az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni szíveskedjék.

**EGYÜTTMŰKÖDÉSI MEGÁLLAPODÁS**

Amely létrejött egyrészről a **Magyar Tájékozódási Futó Szövetség** (1146 Budapest, Istvánmezei út 1-3., nyilvántartási szám: 01-07-0000036, adószám: 18162709-1-42, továbbiakban **MTFSz**, képviseli Less Áron főtitkár), másrészről **Szombathely Megyei Jogú Város Önkormányzata** (cím: 9700 Szombathely, Kossuth Lajos u. 1-3., adószám: 15733658-2-18, továbbiakban **együttműködő szervezet**, képviseli: dr. Nemény András polgármester) között a mai napon és az alábbiak szerint:

Révész Máriusz aktív Magyarországért felelős államtitkár által létrehozott Aktív Magyarország Program végrehajtásának érdekében az Aktív és Ökoturisztikai Fejlesztési Központ Nonprofit Korlátolt Felelősségű Társaság az AOFK\_T/0274/2023. számú Támogatói Okiratban megbízta az MTFSz-t a Pontvadászat – tájékozódási élménysport program megvalósításával.

A program lényege, hogy az MTFSz rendszeres, térképes tájékozódási feladatot tartalmazó szabadidősport eseményeket szervez az ország számos településén vagy településhez közeli természeti területen, helyi partner szervezetek bevonásával. Az események célközönsége mindenki, aki sportos-szabadidős aktivitásban szívesen részt vesz, de elsősorban a mozgásszegény életmódot élő (adott esetben soha nem sportoló) emberek, korosztálytól függetlenül, akiket a projekt által a sportos aktivitás élményébe kíván az MTFSz bevezetni.

A résztvevők egy tájékozódási feladattal kombinált futó, gyalogló, kerékpáros vagy más mozgásformával lebonyolított pályát teljesítenek egyénileg vagy csapatként, eközben ellenőrzőpontokat kell érinteniük, ahol a pontokon opcionálisan valamilyen feladatot kell megoldaniuk vagy kvízkérdést megválaszolniuk. A projekt céljaira mobil alkalmazás és webes portál készül, ami támogatja az események szervezését és lebonyolítását, a résztvevőknek pedig egyszerűvé és szerethetővé teszi a teljesítendő feladatot. A pályákhoz az MTFSz egyszerű tájfutó térképeket készít, melyek segítségével a tájékozódás és az ellenőrzőpontok megtalálása bárki számára előképzettség nélkül teljesíthető.

A pályákat számos célra lehet majd használni, például alkalmasak játékos versenyek rendezésére gyermekek számára, illetve az idősek megmozgatására is kreatív módon, de a családok számára is kitűnő lehetőséget biztosítanak a szabadidő aktív eltöltésére. A projekt olyan kihívást biztosít a résztvevőknek, melynek teljesítésében fizikai próbatételt, tájékozódási feladatmegoldást és szellemi aktivitás kombináltan kell felmutatniuk. A projekt célja egyben, hogy ezen aktivitási formák jól működő kombinációira gyakorlatot alakítson ki, a keveset vagy sosem sportoló lakosság megmozgatására egy működő lehetőséget találjon.

A projekt működtetéséhez az MTFSz központi koordinációs irodát állított fel, amely nyilvántartja a bekapcsolódó helyszíneket, szervezi az állandó ellenőrző pontok telepítését és a térképek készítését, készíti az esetleges feladványokat, támogatást nyújt az események szervezéséhez. Kapcsolatot tart a helyi eseményszervezőkkel és a projekt összes szereplőjével, biztosítja a megfelelő információáramlást, elvégzi az informatikai rendszerben a szükséges tartalomadminisztrátori feladatokat, karbantartja a portál tartalmát és a közösségi média felületeket, híreket készít.

A projekt első szakasza 2023. július 15-én indult el és 2024. júniusáig tart, amelynek a működtetését a központi koordinációs iroda végzi ([pontvadaszat@mtfsz.hu](mailto:pontvadaszat@mtfsz.hu)).

1. A fenti előzmények alapján a felek az alábbi szerződést kötik egymással:

*Az MTFSZ vállalja:*

* *az együttműködő szervezet egyetértésével kijelöli a tájékozódási pálya területét,*
* *a pályát (40 db ellenőrző pontot narancs-fehér tájfutó bója szimbólummal és QR kóddal) saját költségén telepíti,*
  + *Az ellenőrző pontok az MTFSz tulajdonát képezik.*
  + *Az MTFSz fenntartja a jogot, hogy a szerződés időtartama alatt egyszer áthelyezze az ellenőrzőpontokat a pálya területén belül (a pálya változatosságának érdekében), az együttműködő szervezettel és a pálya területének tulajdonosával egyeztetve.*
* *az esetlegesen szükséges hatósági engedélyeket saját költségén beszerzi,*
* *az állandó ellenőrző pontok helyreállításához az együttműködő félnek biztosítja a pótlási anyagokat, az újratelepítéshez segítséget nyújt az együttműködési megállapodás teljes időtartama alatt,*
* *a tájékozódási pályán megvalósítandó események szervezésében térképekkel, feladatokkal stb. segítséget nyújt.*

*Az együttműködő szervezet által vállalt konkrét feladatok:*

* *az MTFSz központi koordinációs irodájával együttműködve a tájékozódási pálya területét kijelöli és annak a lakosság általi használatát a program megvalósítása érdekében biztosítja, a pályán az ellenőrző pontok elhelyezéséhez az esetlegesen szükséges tulajdonosi és kezelői hozzájárulásokat, engedélyeket kiadja,*
* *a pálya telepítésében igény esetén segítséget nyújt,*
* *5 éven át pályagazdaként rendszeresen ellenőrzi az állandó ellenőrző pontok épségét, probléma esetén jelez az MTFSz központi koordinációs irodájának, és szükség esetén elvégzi a helyreállítást, melyhez a pótlási anyagokat az MTFSz-től előkészítve kapja, de az újratelepítést együttműködő végzi,*
* *a pálya átadásától számítva 2024 júniusáig havi rendszerességgel események lebonyolítását vállalja a tájékozódási pályákon, amelyek szervezésében térképpel, feladatokkal az MTFSz segítséget nyújt,*
* *a Felek 2024 júniusa után is együttműködnek a pálya további fenntartásában, események további szervezésében, önálló teljesítések lehetőségének biztosításában, a tájékozódási futó szabadidősport elősegítésében, azonban az együttműködő szervezet jogosult arra is, hogy a pályára a közös eseményeken kívüli egyéb, az MTFSz-től független programokat is szervezzen az együttműködés időtartama alatt,*
* *Helyi kapcsolattartó személy (eseményszervező) kijelölése, aki térítésért cserébe az MTFSz-szel kötendő külön megbízási szerződés alapján, első körben 2024 júniusáig:*
* *megtervezi, meghirdeti és lebonyolítja az eseményeket*
* *kezeli a mobilalkalmazás adminisztrátori felületét, a portál esemény naptárát, fotókat és rövid beszámolókat tölt fel*
* *kapcsolatot tart a koordinációs irodával*
* *részt vesz egy 1 napos képzésen*
* *A projekt sikerétől függően, 2024 júniusa után az MTFSz szerződés hosszabbítást ajánlhat az eseményszervező részére. Amennyiben az eseményszervező ezt nem vállalja, az együttműködő szervezet kijelöli utódját.*

A*z együttműködési megállapodást a Felek a szerződés aláírásától számítva 5 éves időtartamra kötik. Ezen időtartam alatt a szerződés bármely Fél által felmondható írásban, 60 napos határidővel.*

*Az MTFSz vállalja, hogy a szerződés bármely okból történő megszűnése esetén a tulajdonát képező ellenőrző pontokat*

* *saját költségén leszereli és elszállítja a pályáról, vagy*
* *azokat ingyenesen az együttműködő szervezet tulajdonába adja.*

Kapcsolattartó az MTFSz részéről:

Jónás Ferenc – jonfero11@gmail.com – +36 30 799 9423 és  
Ormay Mihály – misi.ormay@gmail.com – +36 20 296 1470.

Kapcsolattartó együttműködő részéről:

Kovács Balázs – [kovacs.balazs@szombathely.hu](mailto:kovacs.balazs@szombathely.hu) - + 3694 520 369

A Felek a fenti megállapodást, mint akaratukkal mindenben megegyezőt elolvasás után aláírták.

Kelt: ………………………………….., 2024. …………. hónap ……… nap

………………………………………. ……………………………………….

együttműködő képviselője MTFSz képviselője

**4.**

**Tisztelt Közgyűlés!**

A PontMás Vas Megyei Autista Gyermekekért Alapítvány (a továbbiakban: Alapítvány) 2022. augusztusában kérelmet nyújtott be hozzám 2 fő – Szombathely bármely közoktatási intézményében főállásban elhelyezkedni kívánó - autizmus spektrum pedagógia szakirányos gyógypedagógus egyszeri motivációs juttatására. A kérelmet a Közgyűlés - az önkormányzati forrásátadásról szóló 47/2013. (XII.4.) önkormányzati rendelet (továbbiakban: Rendelet) 1.§ (5) bekezdése, valamint a Kulturális, Oktatási és Civil Bizottság 101/2022.(IX.26.) KOCB számú határozata alapján - 290/2022. (IX.29.) Kgy sz. határozatában 800.000,- forint összeggel támogatta.

Az Alapítvány kuratóriumának elnöke 2023. augusztus 3. napján elszámolási határidő meghosszabbítására vonatkozó kérelmet nyújtott be az Önkormányzathoz. Kérelmében leírta, hogy sajnálatos módon nem találtak a pályázati kritériumoknak megfelelő jelölteket, így a támogatásként kapott összeget nem tudták felhasználni. A Közgyűlés a 250/2023. (IX.28.) Kgy. számú határozatával az elszámolási határidőt 2024. február 15. napjáig meghosszabbította. A Rendelet 6.§ (4) bekezdése értelmében az elszámolási határidő további hosszabbítására nincs lehetőség.

Az Alapítvány, mivel a meghosszabbított határidő lejáratának napjáig sem talált megfelelő jelölteket, a támogatási cél módosítását kérvényezte, miszerint az autizmussal élők oktatását, nevelését végző pedagógusok, asszisztensek felnőttképző rendszerben nyilvántartott képzéseken való részvételére fordítanák a korábban elnyert összeget.

Fentiekre tekintettel javaslom az Alapítvány részére – amennyiben a Rendeletben előírt elszámolási kötelezettségét teljesítette - a fentiekben megjelölt célra 800.000,- Ft támogatás biztosítását azzal, hogy a támogatás fedezete a 290/2022. (IX.29.) Kgy. sz. határozattal biztosított támogatás.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2024. február 21.**

**/: Dr. Nemény András: /**

**I.**

**HATÁROZATI JAVASLAT**

**…./2024. (II. 29.) Kgy. sz. határozat**

1. A Közgyűlés a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet 3.§ (5) bekezdése alapján

* az AGORA Savaria Kulturális és Médiaközpont Nonprofit Kft. szolgáltatási tervét az előterjesztés 1. számú melléklete,
* a Gyöngyöshermán-Szentkirályi Polgári Kör szolgáltatási tervét az előterjesztés 2. számú melléklete,
* a Herényi Kulturális és Sportegyesület szolgáltatási tervét az előterjesztés 3. számú melléklete,
* a Vas Megyei Tudományos Ismeretterjesztő Egyesület szolgáltatási tervét az előterjesztés 4. számú melléklete,
* a Zanati Kulturális Egyesület szolgáltatási tervét az előterjesztés 5. számú melléklete szerinti tartalommal jóváhagyja.

2. A Közgyűlés felkéri a feladatellátókat, hogy a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet 3.§ (5) bekezdése értelmében az éves szolgáltatási tervet a feladatellátás helyén, továbbá a közművelődési intézményben vagy a közösségi színtérben, illetve a helyben szokásos módon tegyék közzé a fenntartói jóváhagyást követő 15 napon belül.

3. A Közgyűlés felhatalmazza a Kulturális, Oktatási és Civil Bizottságot a 2025. évi szolgáltatási tervek elfogadására.

**Felelős:** Dr. Nemény András polgármester

Horváth Soma alpolgármester

Putz Attila, a Kulturális, Oktatási és Civil Bizottság elnöke

Dr. Károlyi Ákos jegyző

(A végrehajtásért:

Horváth Zoltán, az AGORA Savaria Kulturális és Médiaközpont Nonprofit Kft. ügyvezetője,

Hegedüs Éva, a Gyöngyöshermán-Szentkirályi Polgári Kör elnöke,

Szekér Tamás, a Herényi Kulturális és Sportegyesület elnöke,

Bakó Béla, a Vas Megyei Tudományos Ismeretterjesztő Egyesület igazgatója,

Kiss Károlyné, a Zanati Kulturális Egyesület elnöke,

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (1 és 3. pontok vonatkozásában)

2024. március 15. (2. pont vonatkozásában)

**II/I.**

**HATÁROZATI JAVASLAT**

**…/2024.(II.29.) Kgy. sz. határozat**

Szombathely Megyei Jogú Város Közgyűlése a 338/2023. (X.26.) Kgy. számú határozat 1. pontját az alábbiak szerint módosítja:

„1. Szombathely Megyei Jogú Város Közgyűlése egyetért azzal, hogy a Szombathely, Deák Ferenc u. 3. szám alatti 10. számú házi gyermekorvosi körzetben a házi gyermekorvosi feladatokat **Dr. Gecse-Kálózi Patrícia** lássa el **2024. március 1.** napjától.”

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója)

**Határidő:** azonnal

**II/II.**

**HATÁROZATI JAVASLAT**

**…/2024.(II.29.) Kgy. sz. határozat**

Szombathely Megyei Jogú Város Közgyűlése a 399/2023. (XII.14.) Kgy. számú határozat 1. pontját az alábbiak szerint módosítja:

„1. Szombathely Megyei Jogú Város Közgyűlése egyetért azzal, hogy a Szombathely, Jáki út 35. szám alatti 7. számú felnőtt háziorvosi körzetben a háziorvosi feladatokat – az Országos Kórházi Főigazgatóság és a Magyar Orvosi Kamara támogató véleménye esetén - Dr. Szlivka János helyett Dr. Angyalosy Levente (mint a POLYMED 2003 Bt. praxisjoggal rendelkező alkalmazottja) lássa el 2024. március 1. napjától.”

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója)

**Határidő:** azonnal

**III.**

**HATÁROZATI JAVASLAT**

**…../2024. (II.29.) Kgy. számú határozat**

1. Szombathely Megyei Jogú Város Közgyűlése az Aktív és Ökoturisztikai Fejlesztési Központ Nonprofit Korlátolt Felelősségű Társaság által megbízott Magyar Tájékozódási Futó Szövetség és az Önkormányzat között megkötésre kerülő Együttműködési Megállapodást az előterjesztés melléklete szerinti tartalommal elfogadja.
2. A Közgyűlés felhatalmazza a polgármestert az 1. pont szerinti Együttműködési Megállapodás aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője).

**Határidő:** azonnal

**IV.**

**HATÁROZATI JAVASLAT**

**…/2024.(II. 29.) Kgy. sz. határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése alapján a PontMás Vas Megyei Autista Gyermekekért Alapítvány az autizmussal élők oktatását, nevelését végző pedagógusok, asszisztensek felnőttképző rendszerben nyilvántartott képzéseken való részvételére – a rendeletben előírt elszámolási kötelezettségének teljesítését követően - 800.000,- Ft támogatást biztosít azzal, hogy a támogatás fedezete a 290/2022. (IX.29.) Kgy. sz. határozattal biztosított támogatás.
2. A Közgyűlés felhatalmazza a kötelezettségvállalót a támogatási szerződés aláírására.

**Felelős:** Dr. Nemény András polgármester

Horváth Soma alpolgármester

Putz Attila, a Kulturális, Oktatási és Civil Bizottság elnöke

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2024. március 10. (2. pont vonatkozásában)